PATVIRTINTA

KTU Vaižganto progimnazijos direktorės Lydijos Merfeldienės

2016 m. rugsėjo 8 d.

įsakymu Nr.V-107

**KTU VAIŽGANTO PROGIMNAZIJOS VAIKŲ APŽIŪROS DĖL ASMENS HIGIENOS, PEDIKULIOZĖS IR NIEŽŲ TVARKOS APRAŠAS**

**I BENDROSIOS NUOSTATOS**

1. Kauno technologijos universiteto Vaižganto progimnazijos (toliau tekste – Įstaiga) vaikų apžiūros dėl asmens higienos, pedikuliozės ir niežų tvarkos aprašas (toliau – Aprašas) parengtas vadovaujantis Lietuvos Respublikos žmonių užkrečiamųjų ligų profilaktikos ir kontrolės įstatymu, Lietuvos higienos norma HN 75:2016 „Ikimokyklinio ugdymo mokykla: bendrieji saugos reikalavimai“, patvirtinta Lietuvos Respublikos sveikatos apsaugos ministro 2016 m. sausio 26 d. įsakymu Nr. V-93, Lietuvos higienos norma HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773.

2. Aprašas reglamentuoja vaikų apžiūrą dėl asmens higienos pedikuliozės ir niežų.

**II. APŽIŪROS DĖL VAIKŲ ASMENS HIGIENOS, PEDIKULIOZĖS IR NIEŽŲ ORGANIZAVIMAS**

3. Įstaigos administracija atsakinga už vaikų asmens higienos, pedikuliozės ar niežų profilaktikos organizavimą.

4. Vaikų tėvai (globėjai) pasirašydami Mokymosi sutartį išsako savo sutikimą Įstaigoje vykdyti vaikų asmens higienos ir švaros patikrinimo procedūrą.

**III. PROFILAKTINĖ VAIKŲ TIKRINIMO PROCEDŪROS VYKDYMO TVARKA**

5. Patikrinimą rekomenduojama atlikti po vasaros ir žiemos atostogų ir pagal epidemiologines reikmes.

6. Privaloma imtis visų priemonių, kad ugdytinis būtų apsaugotas nuo viešo izoliavimo, pažeminimo ir kitų neigiamų pasekmių.

7. Patikrinimą atlieka Įstaigos visuomenės sveikatos priežiūros specialistas.

8. Prieš kiekvieną patikrinimą vaikai informuojami apie tai, kas bus daroma ir kodėl tai reikia daryti.

9. Patikrinimas yra atliekamas atskiroje patalpoje, kurioje yra vandens bei muilo (pvz.: sveikatos kabinetas).

10. Vaikas, kuriam įtariama pedikuliozė ar niežai, turi būti tuoj pat atskirtas nuo kitų vaikų, o tėvai (globėjai) informuojami, kad pasiimtų vaiką iš Įstaigos.

11. Baigus patikrinimą ir įtarus pedikuliozės ar niežų atvejį, visuomenės sveikatos priežiūros specialistas privalo informuoti mokinių auklėtoją, pastarasis – auklėtinio tėvus (globėjus) telefonu ar tiesiogiai.

12. Vaikas į Įstaigą gali sugrįžti tik tada, kai yra visiškai išgydyta pedikuliozė ar niežai.

13. Įstaiga gali pareikalauti iš tėvų raštiško patvirtinimo, kuriame tėvai (globėjai) nurodo, kokiomis priemonėmis ir kada buvo pradėtas gydymas nuo pedikuliozė ar niežų.

14. Užfiksavus užkrečiamųjų ligų (pedikuliozės ar niežų) atvejus Įstaigoje, visuomenės sveikatos priežiūros specialistas privalo:

14.1. informuoti tėvus;

14.2. nustačius (įtarus) asmenį, sergantį užkrečiamąja liga, nurodyta Lietuvos Respublikos sveikatos apsaugos ministro 2002 m. gruodžio 24 d. įsakymo Nr. 673 „Dėl privalomojo epidemiologinio registravimo, privalomojo perdavimo tvarkos patvirtinimo“ 1 priede, siunčia nustatytos formos pranešimą apie susirgimą Nacionalinio visuomenės sveikatos centro Kauno departamentui ir registruoja ligos atvejus Užkrečiamų ligų žurnale;

14.3. vadovaudamasis Parazitinių ligų epidemiologinės priežiūros taisyklėmis, patvirtintomis Lietuvos Respublikos sveikatos apsaugos ministro 2004 m. spalio 29 d. įsakymu Nr. V-748, kartu su Nacionalinio visuomenės sveikatos centro Kauno departamento specialistais organizuoja profilaktinius vaikų tyrimus geohelmintozių, kontaktinių helmintozių bei pirmuonių sukeltų žarnyno ligų nustatyti ir renka tyrimo medžiagą;

14.4. organizuoja profilaktinius vaikų sveikatos tikrinimus dėl pedikuliozės ir niežų, vadovaudamasi Užkrečiamųjų ligų profilaktikos ir kontrolės centro Vilniaus universiteto Medicinos fakulteto Infekcinių ligų, dermatovenerologijos ir mikrobiologijos klinikos parengtomis rekomendacijomis Pedikuliozės epidemiologinė priežiūra ir kontrolė (Vilnius, 2007);

14.5. jeigu nustatoma, kad ikimokyklinio ugdymo įstaigos grupėje nors vienas vaikas yra užsikrėtęs kontaktine helmintoze ar žarnyno pirmuonimis, tokia grupė vertinama kaip infekcijos židinys ir joje taikomos profilaktikos priemonės, visuomenės sveikatos priežiūros specialistas organizuoja reikalingų profilaktikos priemonių, kurias nustato Nacionalinio visuomenės sveikatos centro Kauno departamento specialistai, įgyvendinimą;

14.6 ikimokyklinio ugdymo įstaigoje kontroliuoja, kad tinkamai būtų valomi grupėse esantys paviršiai, nuolatos plaunami žaislai, sistemingai keičiama patalynė.

15. Nuolatinė dezinfekcija Įstaigoje, kai yra registruojamos oro lašelinės ir žarnyno infekcijos, atliekama pagal Lietuvos higienos normas HN 75:2016 „Įstaiga vykdanti ikimokyklinio ir (ar) priešmokyklinio ugdymo programą. Bendrieji sveikatos saugos reikalavimai“ ir HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“.

**IV. BAIGIAMOSIOS NUOSTATOS**

16. Visuomenės sveikatos priežiūros specialistas atsakingas už Aprašo organizavimą ir vykdymą. Visuomenės sveikatos priežiūros specialistas savo funkcijoms vykdyti pasitelkia Įstaigos bendruomenę (pedagogus, vaikus, jų tėvus (globėjus).

17. Tvarkos vykdymo kontrolę vykdo Įstaigos direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_